Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26; u daljnjem tekstu: Zakon) i članka 32. Statuta Općine Oriovac („Službeni vjesnik Općine Oriovac“ broj 13/24), Općinsko vijeće Općine Oriovac na 12. sjednici održanoj ________ 2026. godine donosi

IZMJENA PRAVILNIKA O PROVEDBI POSTUPAKA JEDNOSTAVNE NABAVE ROBA, RADOVA I USLUGA

Članak 1.

[bookmark: _GoBack]U Pravilniku o provedbi postupaka jednostavne nabave roba, radova i usluga („Službeni vjesnik Općine Oriovac“ broj 27/26) članak 11. mijenja se i glasi:

„1) Pojedinačne nabave mogu se provesti bez primjene redovnih postupaka propisanih ovim Pravilnikom kada postoji žurna ili neodgodiva potreba za nabavom robe, usluga ili radova.

2) Žurnom ili neodgodivom potrebom smatraju se okolnosti koje Naručitelj nije mogao unaprijed predvidjeti, a zbog kojih bi provođenje redovnog postupka jednostavne nabave onemogućilo pravodobno izvršenje obveza Naručitelja ili uzrokovalo štetu u obavljanju njegove djelatnosti.

3) Postojanje žurne ili neodgodive potrebe mora biti pisano obrazloženo, uz navođenje okolnosti koje Naručitelj nije mogao unaprijed predvidjeti i razloga koji opravdavaju žurno postupanje, a nabava se provodi na temelju odobrenja čelnika Naručitelja.

4) Za nabave procijenjene vrijednosti veće od 15.000,00 eura Naručitelj je i u slučaju žurne ili neodgodive potrebe obvezan provesti postupak jednostavne nabave putem modula jednostavne nabave EOJN RH.

5) Za nabave robe i usluga procijenjene vrijednosti veće od 25.000,00 eura odnosno radova procijenjene vrijednosti veće od 45.000,00 eura, iznimna žurnost uzrokovana događajima koje Naručitelj nije mogao predvidjeti niti na njih utjecati može biti razlog za iznimku od javne objave, pri čemu se postupak provodi putem modula jednostavne nabave EOJN RH, a razlozi za primjenu iznimke navode se i obrazlažu u tom modulu.“

Članak 2.

Članak 26. stavak 9. mijenja se i glasi:

„O prigovoru općinski načelnik odlučuje rješenjem u roku od osam dana od dana izjavljivanja prigovora, a protiv rješenja o prigovoru žalba nije dopuštena, ali se može pokrenuti upravni spor pred nadležnim upravnim sudom.“


Članak 3.

Članak 30. mijenja se i glasi:

„Izmjene ugovora o jednostavnoj nabavi tijekom njegova trajanja provode se sukladno odredbama Zakona kojima se uređuju izmjene ugovora o javnoj nabavi tijekom njegova trajanja.“

Članak 4.

Ove Izmjene Pravilnika o provedbi postupaka jednostavne nabave roba, radova i usluga stupaju na snagu osmog dana od objave u „Službenom vjesniku Općine Oriovac“.

